Her er fire store utfordringer for Norge i årene som kommer

8. jan. 2015 10:43 Sist oppdatert 8. januar 2015

Statsminister Erna Solberg (H) talte torsdag på NHOs åskonferanse. Det gjør også tidligere statsminister i Sverige, Fredrik Reinfeldt. Ruud, Vidar

Vi trenger en stat som styrer mer etter lange linjer, og som blander seg mindre i det som er smått, sa statsminister Erna Solberg (H).

Statsminister Erna Solberg (H) var en av de første på talerstolen på NHO-konferansen i operaen torsdag.

NHOs årlige konferanse tiltrekker seg brorparten av samfunns— og næringslivseliten. Dette året bærer konferansen signalordene «7 millioner» og temaet er hvilke grep Norge bør ta for å skape et best mulig samfunn samtidig som vi har rask befolkningsvekst i tiårene fremover.

Statsministeren trakk frem følgende hovedutfordringer for Norge i tiårene fremover i sin tale:

Det vil bli flere av oss nordmenn.

Større andel kommer av befolkningen kommer til å være i pensjonsalderen.

Oljen vil ikke lenger være motoren i vår økonomi.

Vi står ved overgangen ti et klimavennlig lavutslippssamfunn.

Dette vil prege vårt samfunn i tiårene som kommer, slo Solberg fast.

Statsministeren i operaen torsdag formiddag. Ruud, Vidar

Følg hele NHOs årskonferanse direkte her.

Slik mener Solberg Norge skal møte utfordringene

For å møte utviklingstrekkene, vektla Solberg ikke overraskende mange av regjeringens fanesaker som satsing på kunnskap og forskning, samt raskere utbygging av infrastruktur. Statsministeren sa også at staten må bli en bedre partner for storbyene i utbyggingen som vil komme i tiårene fremover.

— Vi vet at vi må omstille oss. Skal vi lykkes, trenger vi en stat som styrer mer etter lange linjer, og som blander seg mindre i det som er smått, sa Solberg.

Solberg fokuserte også på hvor viktig innvandringen har vært for norsk økonomi og fremkalte latter i salen da hun uttalte følgende:

— De nye innvandrerne har bosatt seg i hele landet. De har gjort fraflyttingskommuner til vekstkommuner. Jeg har lenge hatt et sterkt ønske om å si dette: Senterpartiet bør sende en stor takk til EU.

Hele Solbergs tale kan leses her.

Fredrik Reinfeldt og Jonas Gahr Støre er noen av de andre som skal tale på konferansen i operaen torsdag.

Aftenposten er tilstede og vil komme tilbake med flere saker utover dagen.